钦定古今图书集成/明伦汇编/氏族典/第390卷 > 李昪
## 钦定古今图书集成/明伦汇编/氏族典/第390卷 > 李昪

按《五代史南唐世家》：“昪字正伦，徐州人。父荣昪少孤，
流寓濠泗间。杨行密攻濠州得之，以乞徐温，乃冒姓
徐氏，名知诰，为吴楼船军使，以功拜昇州刺史。徐温
镇润州，以昇、池等六州为属，闻昪理昇州有善政，往
视之，见其府库充实，城壁修整，乃徙治之，而迁昪润
州刺史。既而徐知训为朱瑾所杀，昪居润州，近广陵”，
即日以州兵渡江定乱，遂得政。武义元年，拜左仆射，
参知政事。杨溥僭号，拜昪太尉、中书令。太和三年，出
镇金陵，如温之制，留其子景通为司徒、同平章事。四
年，封昪东海郡王。五年，封齐王。已而闽越诸国皆遣
使劝进，昪谓人望已归。天祚三年，建齐国，置宗庙社
稷。十月，溥传位于昪，国号齐，改元昇元，封子景为吴
王。二年，复姓李氏，改名昪。昪自言“唐宪宗子建王恪
生超，超生志，为徐州判司；志生荣，乃自以为建王四
世孙”，改国号曰唐。昪见天下乱久，常厌用兵。及将篡
国，先与钱氏约和，遂通好不绝，吴人赖以休息。七年
卒，子景立。